མཁས་དབང་ཀུན་དགའ་རིག་འཛིན་ལགས་ཀྱིས་སྨན་རྩིས་ཁང་དང་གསོ་རིག་སློབ་གླིང་སོགས་གང་དུ་ཕྱག་ལས་གནང་ཡང་སློབ་ཕྲུག་གསོ་སྐྱོང་གནང་རྒྱུ་དེ་ཆེས་གལ་ཆེའི་གནས་བབ་ཐོག་འཇོག་གནང་མཛད་ཡོད་ཅིང་།གང་ཉིད་ཀྱི་ཐུགས་ལ་གང་ཆུད་པ་རྣམས་སྦ་གསང་སྤུ་ཙམ་མེད་པར་སློབ་མ་ཚོར་བུམ་པ་གང་བྱོའི་ཚུལ་དུ་སློབ་གནང་མཛད་ཡོད་པ་མ་ཟད།བོད་ལུགས་གསོ་རིག་སློབ་གླིང་གི་སློབ་ཁྲིད་ཀྱི་དགོས་མཁོར་དམིགས་པ་དང་།སློབ་གཞི་སྔར་ལས་འཐུས་ཚང་ཡོང་ཕྱིར།བོད་སྨན་འཛིན་གྲྭ་ཁག་ལ་བོད་ཀྱི་གནམ་རིག་སྐར་རྩིས་སྐོར་ཡིག་འབྲུ་ཁྲི་ཚོ་དྲུག་ལྷག་ཙམ་ཡོད་པའི་སློབ་དེབ་ཅིག་བརྩམས་གནང་ཡོད་ཅིང་།སློབ་དེབ་དེའི་ས་བཅད་ཁ་གསལ་ཞིང་།ནང་དོན་གོ་བདེ་བ་ཞིག་ཡིན་སྟབས།ལྗོངས་ཕྱི་ནང་གི་སྐར་རྩིས་རིག་པར་རྩེན་པའི་དགེ་སློབ་ཚང་མའི་དགའ་བསུ་ཐོབ་ཡོད་པ་མ་ཟད།སྐར་རྩིས་སློབ་དེབ་འདི་ཉིད་ད་ལྟ་བོད་སྨན་སློབ་གྲྭ་ཁག་གི་གནམ་རིག་སྐར་རྩིས་ཀྱི་སློབ་གཞི་གཅིག་པུ་དེར་གྱུར་ཡོད་པ་རེད།